PREDKLADACIA  SPRÁVA

	Predkladaný materiál obsahuje návrh pozmenenej Dohody medzi Slovenskou republikou a Európskou bankou pre obnovu a rozvoj o Rezidenčnej kancelárií Európskej banky pre obnovu a rozvoj v Slovenskej republike (ďalej len „návrh Dohody“). 

A.	Základné informácie o Európskej banke pre obnovu a rozvoj - táto časť poukazuje jednak na základné informácie o Európskej banke pre obnovu a rozvoj. Hlavné funkcie a ciele EBOR, činnosť a aktivity EBOR na Slovensku, ako aj podpísané projekty od roku 1992.

B.	Návrh pozmenenej Dohody medzi Slovenskou republikou a Európskou bankou pre obnovu a rozvoj o Rezidenčnej kancelárií v Slovenskej republike – poukazuje na Dohodu o Rezidenčnej kancelárií Európskej banky pre obnovu a rozvoj v Slovenskej republike z roku 1993, ako aj na dôvody prečo bola Dohoda o Rezidenčnej kancelárií z roku 1993 znovu otvorená. Táto časť obsahuje Návrh pozmenenej Dohody, ktorá sa pozmenila v nasledovných ustanoveniach: Čl.3 – otázka zdaňovania platov a príjmov občanov SR, ktorí budú predmetom dane z príjmu fyzických osôb, vzhľadom na to, že Slovenská republika si uplatní právo zdaňovať svojich občanov pracujúcich v Rezidenčnej kancelárií EBOR. Čl.6,7,8 – týkajúci sa oslobodenia z účasti na povinnom nemocenskom poistení, povinnom zdravotnom poistení a povinnom sociálnom zabezpečení občanov SR, vzhľadom na to, že EBOR zaviedla vlastný Program sociálnych výhod pre zamestnancov EBOR k 1.1.2001 z dôvodu šetrenia nákladov EBOR. Záverečné ustanovenia, ktoré nadväzujú na novelu Ústavy SR č.90/2001 Z.z. a zákon č.1/1993 Z.z. o Zbierke zákonov v platnom znení a týkajú sa nadobudnutia platnosti dohody.  

A.	Základné informácie o Európskej banke pre obnovu a rozvoj 

Európska banka pre obnovu a rozvoj bola založená v roku 1990 multilaterálnou medzinárodnou zmluvou vládami zriadená ako medzinárodná finančná inštitúcia s mandátom pomôcť krajinám strednej a východnej Európy v ich transformácii na trhové ekonomiky. Upísaný kapitál v súčasnosti predstavuje výšku 20 mld. EUR, pričom upisovateľmi sú: členské štáty, Európske spoločenstvo a Európska investičná banka (EIB). 

	Cieľom Banky je podpora prechodu k otvoreným trhovo orientovaným ekonomikám a podpora súkromnej podnikateľskej iniciatívy v krajinách strednej a východnej Európy, ktoré sa prihlásili k princípom parlamentnej demokracie, pluralizmu a trhovej ekonomiky, a ktoré tieto princípy používajú v praxi.   

	Funkciami Banky sú podpora vytvárania, zdokonaľovania a rozširovania produktívnej, konkurenčnej a súkromnej hospodárskej činnosti, predovšetkým malých a stredných podnikov, prostredníctvom súkromných a iných zainteresovaných investorov, mobilizácia domáceho a cudzieho kapitálu, podpora produktívneho investovania, poskytovanie technickej pomoci pri príprave, financovaní a zavadzaní príslušných projektov, stimulovanie a podpora rozvoja kapitálových trhov a presadzovanie enviromentálne zdravého a udržateľného rozvoja.

	Činnosť a aktivity EBOR na Slovensku

EBOR aktívne prispela k prechodu Slovenska na trhovú ekonomiku, pričom financovala prevažne projekty v súkromnom a bankovom sektore. K 31. decembru 2001 dosiahli kumulatívne záväzky EBOR v Slovenskej republike (vrátane regionálnych projektov) 898,7 milióna EUR , čo predstavuje 4,4% celkového objemu čistých kumulatívnych záväzkov EBOR. 

Vývoj činností EBOR na Slovensku od roku 1992

Po roku 1992 začal objem činností Banky prudko narastať a vrchol dosiahol v roku 1994, keď boli uzavreté štyri projekty v celkovej výške 210,3 mil. EUR. Aktivity EBOR sa spomalili v nasledujúcich rokoch v dôsledku privatizačnej stratégie prijatej vládou, extrémne nízkej úrovne priamych zahraničných investícií a všeobecného nedostatku dynamických, dobre riadených firiem na Slovensku. Po voľbách na jeseň 1998, podpora reforiem novovytvorenej vládnej koalície, mala za následok oživenie aktivít EBOR. V roku 2001 bol celkový objem podpísaných projektov v rekordnej výške, vo vzťahu k predchádzajúcim rokom, a to 14 projektov v sume 344,5 mil. EUR. Banka tým viac ako zdvojnásobila svoje portfólio v SR, ktoré k 31. decembru 2001 dosiahlo hodnotu 534 mil. EUR. Táto suma predstavuje 3,8% celkového portfólia. 

Podpísané projekty od roku 1992
(v miliónoch EUR k 31.12.2001)

Rok	Číslo 	Názov	Celkom	Financovanie EBOR	
1992	1	Eurotel Bratislava Spol s.r.o.	42.9	9.0	
1992	2	Czech & Slovak Investment Corp	31.0	3.6	
1992		2	73.9	12.6	
1993	1	Slovenska Polnohospodarska Banka	4.1	3.6	
1993	2	Slovak Telecom Project	272.0	44.0	
1993	3	International Road Corridor	41.6	15.0	
1993	4	Slovenska Polnohospodarska Banka	2.4	2.4	
1993	5	Renaissance Fund	4.4	0.9	
1993		5	324.3	65.9	
1994	1	ZSNP Tranche A	45.2	43.9	
1994	2	Sloveca	14.8	7.7	
1994	3	Slovnaft a.s.	49.0	22.6	
1994	4	Slovalco – ZSNP Tranche B&C	519.1	136.1	
1994		4	628.1	210.3	
1995	1	Tatra Bank Credit Line	15.3	15.3	
1995	2	Slovenska Polnohospodarska Banka (“SPB”)	9.3	1.4	
1995	3	Istrobanka Credit Line	15.3	5.8	
1995	4	SPB Cofinancing Facility – Miva	1.4	0.5	
1995	5	Slovnaft a.s. Equity	605.5	44.2	
1995	6	Advent Private Equity Fund – Central Europe LP	13.3	1.5	
1995	7	MBA Loan Project	0.9	0.5	
1995		7	661.0	69.2	
1996	1	PBK General Purpose and Energy Efficiency Credit Facility	21.6	11.8	
1996	2	Tatra Banka Subordinated Debt	12.8	12.8	
1996	3	Dalkia Termotech	12.5	3.4	
1996	4	FGG Municipal Services MPF: Heatco District Heating Project	10.5	3.1	
1996	5	Polnobanka (Formerly Slovenska Polnohospodarska Banka)	14.0	2.3	
1996	6	SPB Cofinancing Facility – Mineralne Vody	1.7	0.8	
1996		6	73.1	34.2	
1997	1	CGE MPF – Banska Bistrica Waste Management Project	2.6	1.0	
1997	2	Prva Komunalna Banka a.s.	10.2	10.2	
1997	3	SPB Co-financing Facility – Topolciansky	1.8	1.0	
1997	4	Slovak Post Privatisation Fund (Mopedy)	0.9	1.0	
1997	5	Slovak Post Privatisation Fund (Liptovska Mliekaren A.S.)	1.5	1.5	
1997	6	Slovak Post Privatisation Fund PPF (Hydina ZK a.s.)	3.5	2.7	
1997	7	DBG Osteuropa Holding GmbH	11.5	2.6	
1997	8	Advent Central & Eastern Europe II – Regional Fund	20.3	2.8	
1997		8	52.2	22.8	
1998	1	Bucina Zvolen a.s. (wood processing)	14.6	14.6	
1998	2	PBK Equity Investment	7.9	3.7	
1998	3	Landis&Gyr ESCO Slovakia	6.5	2.1	
1998	4	Slovak Grain Receipt Program – Polnobanka	16.4	3.1	
1998	5	Slovak Post Privatisation Fund  (Nabytok Bodnar)	1.4	1.0	
1998	6	Slovak Post Privatisation Fund PPF (Hydina Presov)	4.4	3.1	
1998	7	Innova/98 LP	2.8	0.5	
1998	8	MBA Loan Project II	0.2	0.1	
1998		8	54.2	28.2	
1999	1	Slovak Post Privatisation Fund  (OFZ Profily a.s.)	4.0	4.0	
1999	2	Slovak Grain Receipt Program – Polnobanka (1999/00)	20.5	4.2	
1999	3	Polus Center (shopping and office centre	36.5	23.0	
1999	4	SPP Bond Issue	150.0	30.0	
1999	5	Slovak Post Privatisation Fund PPF  (Radio D-Express)	4.2	3.4	
1999	6	Info. And Comm. Tech & Industrial Electronic Fund Ltd.	7.9	1.9	
1999	7	AIG New Europe Fund	53.7	8.5	
1999	8	Central & Eastern Europe Power Fund	28.2	11.3	
1999	9	Energy Efficiency and Emissions Reduction Fund	15.0	3.0	
1999	10	Trigranit (porperty development)	24.9	3.4	
1999		10	344.9	92.7	
2000	1	Slovak Post Privatisation Fund  (Topos Tovarniky)	2.5	2.5	
2000	2	Slovak Grain Receipt Program  - Polnobanka (2000/01)	20.5	10.2	
2000	3	SME Equity Facility – GIMV Czech and Slovak SME Fund	6.0	1.5	
2000	4	TBI Holding (Tatry Pension Fund)	8.0	4.8	
2000		4	37.0	19.0	
2001	1	VUB Equity	47.3	47.3	
2001	2	Slovalco Expansion – Equity	86.4	74.8	
2001	3	Globtel A.S.	22.9	22.9	
2001	4	Polnobank Capital Increase III	10.1	10.1	
2001	5	SLSP Equity	425.0	97.5	
2001	6	Slovalco Expansion – Debt	90.1	28.2	
2001	7	VUB – SME Credit Line	20.0	20.0	
2001	8	Slovak Post Privatisation Fund  (Eduard Rada)	3.5	2.6	
2001	9	Aquachemia 	8.1	8.1	
2001	10	Slovak/Grain Receipt Program – Polnobanka (2001/02)	10.0	10.0	
2001	11	SME Equity Facility – Euroventures Danube BV	0.4	0.1	
2001	12	Raiffeisen EU Enlargement Fund	7.5	1.0	
2001	13	Regional Europolis Porfolio	60.0	21.0	
2001	14	EFES – EBI	0.2	0.2	
2001		14	773.9	343.8	
TOTAL                                                                                                                             68	3,022.6	898.7	

Vzhľadom k skutočnosti, že EBOR periodicky obnovuje stratégie pre svoje pôsobenie vo všetkých štátoch, v ktorých operuje, bol v apríli roku 2002 schválený dokument „Strategy for Slovak Republic“. Táto nová stratégia určuje zameranie činnosti EBOR na Slovensku pre budúce dvojročné obdobie. Kľúčové priority EBOR sú v nej definované nasledovne:

•	Aktívne podporovať reštrukturalizáciu a konsolidáciu miestneho súkromného sektora v smere strategických investorov alebo prostredníctvom fondov rizikového kapitálu.
•	Podporovať priame zahraničné investície, najmä pri projektoch na voľnej a zastavanej ploche v regiónoch s najvyššou nezamestnanosťou. 
•	Rozšíriť objem aj rozsah nástrojov financovania pre malé a stredné podniky (SME) s cieľom zaistiť rovnomernejší regionálny rozvoj. 
•	Podporovať rozvoj nebankových finančných inštitúcií (leasingové spoločnosti; penzijné fondy; správcovské spoločnosti, spoločnosti poskytujúce spotrebiteľské úvery). Spolupracovať s finančnými sprostredkovateľmi s cieľom zvýšiť dostupnosť a prepracovanosť financovania pre sektor agropodnikania.
•	Snažiť sa o rozšírenie zapojenia sa EBOR do financovania dopravných a obecných projektov. Pri zhromažďovaní fondov s optimálnou štruktúrou pre svojich klientov úzko spolupracovať s EIB a Európskym spoločenstvom, ako aj s miestnymi bankami. Ďalej preskúmať rozsah financovania infraštruktúry so zapojením súkromných aj verejných zdrojov. 
•	Podporovať súkromných investorov, najmä v súvislosti s rozvojom nezávislých elektrární a privatizáciou distribučných spoločností. 

Uplatňovať environmentálne postupy EBOR a tam, kde je to vhodné, včleniť akčný plán na ochranu životného prostredia do právnej dokumentácie a  svojimi investičnými projektmi aktívne podporovať ekologicky prijateľný a trvalý rozvoj.   

B.	Návrh pozmenenej Dohody medzi Slovenskou republikou a Európskou bankou pre obnovu a rozvoj o Rezidenčnej kancelárií v Slovenskej republike

Dňa 29.5.1990 bola v Paríži prijatá a menom Českej a Slovenskej Federatívnej republiky podpísaná Dohoda o založení Európskej banky pre obnovu a rozvoj. Predmetná Dohoda vstúpila do platnosti na základe svojho článku 62 ods.1 dňa 28.3.1991 a tento deň vstúpila do platnosti aj pre Českú a Slovenskú Federatívnu Republiku. Dohoda bola ratifikovaná prezidentom Českej a Slovenskej Federatívnej Republiky s výhradou ratifikácie v súlade s čl.53 ods.7 Dohody o založení Európskej banky pre obnovu a rozvoj. 

	V súlade so svojimi právomocami podľa čl.119 písm.g) Ústavy Slovenskej republiky vydala vláda Slovenskej republiky dňa 16.12.1992 Vyhlásenie k následníctvu na členstvo Slovenskej republiky v medzinárodných finančných organizáciách. V uvedenom Vyhlásení vláda vyjadrila rozhodnutie Slovenskej republiky prevziať od 1.1.1993 záväzky a práva vyplývajúce z Dohody o založení Európskej banky pre obnovu a rozvoj.

	Národná rada Slovenskej republiky vyslovila svojim uznesením č.93 zo 16.12.1992 súhlas s Vyhlásením vlády k následníctvu na členstvo Slovenskej republiky v medzinárodných finančných organizáciách. Vláda svojim uznesením č.781 zo dňa 13.10.1992 poverila predsedu vlády zastupovať Slovenskú republiku navonok a dojednávať a ratifikovať medzinárodné zmluvy. Dňa 26.1.1993 predseda vlády podpísal Listinu o akceptácií na členstvo Slovenskej republiky v Európskej banke pre obnovu a rozvoj.

	V zmysle vyššie uvedeného, bolo vyhotovenie a uloženie Listiny o akceptácií riadne schválené alebo ratifikované v súlade s ústavnými a právnymi požiadavkami Slovenskej republiky. Listina je platná a záväzná podľa práva Slovenskej republiky.

	V roku 1993 bola na základe Dohody medzi Európskou bankou pre obnovu a rozvoj a Ministerstvom financií Slovenskej republiky v Slovenskej republike zriadená Rezidenčná kancelária Európskej banky pre obnovu a rozvoj. Cieľom Rezidenčnej kancelárie je rozvíjať a umožňovať operácie a aktivity Banky v Slovenskej republike. V predmetnej Dohode sú koncipované hlavné princípy zriadenia Rezidenčnej kancelárie v Slovenskej republike.

	Okrem riaditeľa Rezidenčnej kancelárie a zástupcu riaditeľa Rezidenčnej kancelárie môže Rezidenčná kancelária zahŕňať aj iných pracovníkov Banky, ktorí budú preložení z Londýna alebo podľa potreby pracovníkov zo Slovenskej republiky. Ďalšie ustanovenia predmetnej Dohody obsahujú súdnu, majetkovú a inú imunitu podľa Kapitoly VIII Dohody o založení Európskej banky pre obnovu a rozvoj.           

	Vo februári 2001 zástupcovia Európskej banky pre obnovu a rozvoj zaslali slovenskej strane návrh pozmenenej Dohody o Rezidenčnej kancelárií v Slovenskej republike. Európska banka pre obnovu a rozvoj predstavila začiatkom roku 2001 svoj program sociálnych výhod pre svojich zamestnancov, ktorý schválila  Rada riaditeľov v rámci rozpočtu na rok 2001.

Európska banka pre obnovu a rozvoj vyvinula značný tlak, aby sa otvorila Dohoda
o Rezidenčnej kancelárií z roku 1993 v súvislosti s Program sociálnych výhod pre  zamestnancov EBOR, ktorý EBOR začala uplatňovať od januára 2001 v krajinách, kde sa nachádzajú rezidenčné kancelárie Banky. Zástupcovia EBOR sa odvolávajú na články VIII. Kapitoly Dohody o založení EBOR, kde sú špecifikované imunity, výsady a výnimky.

Program sociálnych výhod pre  zamestnancov EBOR
	
	Dôchodkový program. Banka prezentuje program získavania financií a mzdový program. Podľa Programu získavania financií, zamestnanci a Banka prispievajú sumou ekvivalentnou 8% z každého mesačného platu zamestnancov, pričom môžu zamestnanci zvýšiť alebo znížiť (až k nule, ak je to potrebné) sumu ich vlastného príspevku. Financie programu získavania financií investuje správca dôchodkového fondu Banky do rôznych dlhopisov a akcií v súlade s inštrukciami zamestnancov. Hodnota dôchodkového nároku z programu získavania financií závisí od investovania.

	Príspevok pre prípad úmrtia počas pracovného pomeru sa rovná trojnásobku ročnej mzdy s dodatočnou päťnásobnou ročnou mzdou poskytnutou pre zamestnancov a rodinných príslušníkov Banky.   

	Podpora pri práceneschopnosti sa poskytuje podľa podmienok poistenia. Banka poskytuje celkovo 70% zo mzdy v prípade dlhodobej choroby. Pre prípad krátkodobej choroby poskytuje Banka podporu v prvých šiestich mesiacoch.

	Zdravotné poistenie Banka poskytuje komplexne pre zamestnancov a ich rodinných príslušníkov v súlade s podmienkami Banky.

	Detské príspevky Banka poskytuje pre zamestnancov s nezaopatrenými deťmi. Vyšší stupeň výhod sa poskytuje s ohľadom na každé dieťa do veku troch rokov.
         
	Vzhľadom k tomu, že ostali niektoré predmetné otázky v návrhu Dohody otvorené, Ministerstvo financií vypracovalo materiál Smernica na rokovania k návrhu Dohody o Rezidenčnej kancelárií Európskej banky pre obnovu a rozvoj (ďalej len „Smernica“) pod č.13 834/2001-52, ktorý bol  dňa 3.septembra 2001 schválený Poradou vedenia MF SR. Následne boli uskutočnené rokovania a všetky otvorené otázky boli vyriešené.  
 
Dopady na štátny rozpočet, dopady na obyvateľstvo, hospodárenie podnikateľskej sféry, iných právnických osôb, životné prostredie, zamestnanosť sú uvedené v Doložke finančných, ekonomických, enviromentálnych vplyvov a vplyvov na zamestnanosť.